Ոտքերն անկողնուց կախելով՝ դիմացի հայելու մեջ երկար իրեն նայեց: Ափի մեջ կրեմ տրորելով՝ մաշկը խոնավացնելու համար քսեց ոտքերին: Վարդաջրի հոտ էր գալիս: Կրեմը դանդաղ քսելիս ուշադիր իր մարմինն էր ուսումնասիրում: Տեսնում էր, որ գեղեցիկ է և չէր փորձում թաքցնել: Չորս քույրերից ամենագեղեցիկն ինքն էր: Բայց սա այն ճշմարտություններից է, որ երբևէ չպետք է բարձրաձայնվի, նա էլ թաքցնում էր: Մայրը հաճախ ասում էր, որ գեղեցիկ կանայք պետք է կրկնակի համեստ լինեն և տղամարդկանց հետ՝ շատ ուշադիր: Զելիհան այդ տարիքում կարծում էր, որ դրանք երբեք գեղեցիկ չեղած նախանձ կնոջ փնթփնթոցներ են: